**«САВНĂ ЕН – ЧĂВАШ ÇĔР-ШЫВĔ»**

**(Класс тулашĕнче ирттермелли уяв сценарий)**

**Хатĕрлекенсем: Валентина Анатольевна Трифонова,**

 **Осипова Светлана Геннадиевна, Шупашкар хули, 54-мĕш шкул**

Пĕрремĕш хутра фойере чăваш чĕлхи учителĕсем хатĕрленĕ «Савнă ен- Чăваш çĕр-шывĕ» тата ачасен ÿкерчĕкĕсен выставки. Сцена çинче «Кĕмĕл сасă» плакат, залта чăваш чĕлхи учителĕсем хатĕрленĕ «Чăваш тĕнчи тĕрĕллĕ» курăм ĕçĕсем, чăваш тумĕ тăхăннă учительсемпе ачасем. Класс тулашĕнчи ĕçе сăнарлăрах палăртма ятарласа хатĕрленĕ презентацири слайдсем. Слайдри ÿкерчĕксем сăвă-юрă сăмахĕсемпе, ташăсемпе тачă çыхăнса тăраççĕ, пĕр-пĕрин хыççăн килĕшÿллĕн ылмашăнса пыраççĕ.

**Техника хатĕрĕсем:** компьютер, экран, магнитофон.

Уяв **«Алран кайми аки-сухи»** чăваш юррипе пуçланать. **(2-мĕш слайд)**

|  |  |
| --- | --- |
| **1.** Алран кайми аки-сухи, Алран кайми аки-сухи. Асран кайми атти-анни, Ай-яй-яй-яй: ай-яй-яй-яй.**2.** Аки-сухинчен уйрăлас çук, Аки-сухинчен уйрăлас çук. Атти-аннине ай, манас çук, Ай-яй-яй-яй, ай-яй-яй-яй. | **3.** Асран кайми пĕлĕш-тантăш, Асран кайми пĕлĕш-тантăш. Пуринчен пахи ял-йыш, пус кил, Ай-яй-яй-яй, ай-яй-яй-яй.**4.** Ай, ĕçер-и, ай: çиер-и, Ай, ĕçер-и, ай: çиер-и. Виличчен пĕрле ай, пурнар-и, Ай-яй-яй-яй, ай-яй-яй-яй. |

Сцена çине ертсе пыракансем тухаççĕ.

***1-мĕш ертсе пыраканĕ***

*Çак çĕре эсир пĕлетĕр-и?*

*Ватă та вăл, ĕмĕр çамрăк та…*

*Уявра уяв ку çĕр-шывра,*

*Ĕçĕпе – хускатĕ вăл тăва!*

***2-мĕш ертсе пыраканĕ***

*Пора узнать вам ближе мой народ****:***

*Сто тысяч слов питают речь его,*

*Сто тысяч песен всюду он поет,*

*А вышивки – сто тысяч! – волшебство…*

*Так убедитесь каждый в этом сам.*

**«Тăванран хакли çук» юрă.**

***Кĕвви Ю.Жуковăн.***

***Юрри Л.Туктинан.***

**Вĕрентÿçĕсен ушкăнĕ юрлать. (3-мĕш слайд.)**

 **1.** Ачалăхри чи çывăх вырăнсем,

 Ытарайми чи хаклă çыннăмсем,

 Эсир пурри мана вăй-хал парать,

 Ман пурнăçри çула уçса пырать.

 **Хушса юрламалли:**

 Тăван ялта, тăван килте

 Яланах кĕтеççĕ тăвансем.

 Тăван килтен, тăвансенчен

 Хакли çук, хакли çук çĕр çинче.

**2.** Пурăннă чух упрасчĕ пĕр-пĕрне,

 Турри телей пиллетĕр кашнине.

 Асра тытар атте-анне пилне,

 Нихçан-нихçан ан манăр пĕр-пĕрне.

 **Хушса юрламалли:**

 **3.** Йывăр чухне чуна лăплантаратăн,

 Ĕçсем ăнсан манпа эс савăнатăн.

 Лар-ха тăванăм, ăшшăн калаçар,

 Тата хăçан пĕрле пуçтарăнар.

 **Хушса юрламалли:**

**1-мĕш вулакан:**

 **«Ытарайми тăван тавралăх» сăвă, (авторĕ** *–* **И.Малкай). (4-мĕш слайд.)**

|  |  |
| --- | --- |
|  Ытарайми тăван тавралăх, Куç тулли кунта илем! Мĕн чул хурăнлăх, йăмралăх,Кÿлĕсем, юхан шывсем… |  Мĕнле çын-ши хĕпĕртемĕ Ешĕл тумлă садсенче?! Чун-чĕре мĕнле çĕкленмĕ Туслă халăх çемйинче?! |

|  |  |
| --- | --- |
|  Ăшă, çутă пур çĕрте те, Тур кĕтес те ешерет. Пуринпе те киленетĕп, Кăмăл савнăçпа хĕрет. |  Эх, çĕр-шыв! Тăван тавралăх, Куçăмран кайми сăнсем.  Шурă хурăнлăх, йăмралăх,  Юмахри пек вырăнсем. |

***1-мĕш ертсе пыракан:***

*Чăваш юрри хисепре*

*Ăна упрар чĕрере.*

*Юрла-юрла савăнар!*

*Тус-тăвана ыр сунар!*

**«Вĕлтĕртетсе вĕçеççĕ» юрă.**

***Кĕвви Г.Асламасăн.***

***Сăвви Г.Ефимовăн.***

**Вĕренекенсен ушкăнĕ юрлать. (5-мĕш слайд.)**

**1.** Вĕлтĕртетсе вĕçсе ÿкеççĕ

 Саралнă çулçăсем çĕре.

 Хĕвелĕн шевлисем çиçеççĕ.

 Лăпкаççĕ кăмăллăн пире.

 **Хушса юрламалли:**

Тăван шкул кĕтсе илет

 Савăнса, савăнса.

 Вĕренетпĕр халь эпир,

 Эпир тăрăшса.

**2.** Эпир çулла ĕçленĕ, каннă.

 Çут ĕмĕт вăй парать чуна.

 Вĕренмелле! тесе каланă

 Атте-анне пире ялан.

 **Хушса юрламалли:**

**3.** Класра ларатпăр халь хаваслăн.

 Салам сана, юратнă шкул.

 Çĕр-шыв, куçпа виçеймĕн, аслă,

 Умра тап-такăр ирĕк çул.

 **Хушса юрламалли:**

**2-мĕш вулакан:**

**«Телей тени…» сăвă, (авторĕ** *–* **А.Смолин). (6-мĕш слайд.)**

Телей тени мĕскер тени пулать?

Ăна кашни хăй майлă ăнланать.

Пĕриншĕн пултăр пÿрт тулли тупра,

Тепри телей тупать юратура.

Пĕри хăй ырлăхне хурать тĕпе,

Тепри телейлĕ çын телейĕпе.

Телей куратăп эпĕ çынсенче,

Пĕрне-пĕри савса пулăшнинче.

Ачан йăл куллинче, ун уттинче…

Телейĕм манăн - тăнăç çут тĕнче.

Телей тени мĕскер тени пулать?

Ăна кашни хăй майлă ăнланать.

Анчах та санăн телейÿ кайран

Çынна хур ан кăтарттăр ăнсăртран.

***2-мĕш ертсе пыракан:***

*Мĕнле хитре чăваш тĕрри*

*Ун курăнмасть вĕçĕ-хĕрри.*

*Унта асамлă çăл куçсем*

*Илемлĕ çутă çăлтăрсем.*

**Чăваш халăх юрри «Илемлĕ, илемлĕ…»? (7-мĕш слайд.)**

***Вĕренекенсен ушкăнĕ юрлать.***

Илемлĕ, илемлĕ, илемлĕ чăваш тĕрри,

Илемлĕ чăваш тĕрри те тĕрлеме пĕлсен кăна.

Илемлĕ, илемлĕ, илемлĕ чăваш кĕпи,

Илемлĕ чăваш кĕпи те тăхăнма пĕлсен кăна.

Илемлĕ, илемлĕ, илемлĕ чăваш юрри,

Илемлĕ чăваш юрри те юрлама пĕлсен кăна.

Илемлĕ, илемлĕ, илемлĕ чăваш ташши,

Илемлĕ чăваш ташши те ташлама пĕлсен кăна.

Илемлĕ, илемлĕ, илемлĕ чăваш çынни,

Илемлĕ чăваш çынни те пурăнма пĕлсен кăна.

**3-мĕш вулакан:**

**«Чăвашра вăрман та чăвашла кашлать» сăвă, (авторĕ** *–* **Л.Мартьянова). (8-мĕш слайд.)**

|  |  |
| --- | --- |
|  Чăвашра вăрман та чăвашла кашлать, Шăпчăк та юрлать кунта халь чăвашла. Сассăм пин чĕлхеллĕ халăх хушшинче Янăрать хавассăн, уççăн, чăвашла. Тĕлĕнсе пăхать-ха, тарăхать тăшман, «Камсемех эсир - тет, - калăр, хаш йăхран?» Çак чечеклĕ çĕр пин юрă тĕнчинче Эп çуралнă. Пĕлĕр - ыр йăхран. |  Сăпкари ача та кулчĕ чăвашла. Хурăнпа йăмра та - кăмăллă йышра. Ыр телей пилленĕ Аслă çĕр çинче Пурăнма çуралнă пурте пĕр йышра. Чăвашра вăрман та чăвашла кашлать, Шăпчăк та юрлать кунта ав чăвашла. Пин чĕлхеллĕ туслă халăх хушшинче Калаçса çÿретĕп эпĕ чăвашла. |

**Чăваш халăх юрри «Пахчи, пахчи».**

***С. Максимов пухса йĕркеленĕ.***

**Вĕренекенсен ушкăнĕ юрлать. (9-мĕш слайд.)**

|  |  |
| --- | --- |
|  **1.**Пахчи-пахчи, çĕмĕрт пахчи, Çĕмĕрт çисе ÿсрĕмĕр; Эх, ÿсĕмĕр, Çампа хура пултăмăр. **2.** Пахчи-пахчи, çырла пахчи, Çырла çисе ÿсрĕмĕр; Эх, ÿсрĕмĕр, Çампа çирĕп пултăмăр. |  **3** Пахчи-пахчи, палан пахчи, Палан çисе ÿсрĕмĕр; Эх, ÿсрĕмĕр, Çампа паллă пултăмăр. **4.** Пахчи-пахчи, хăяр пахчи,Хăяр çисе ÿсрĕмĕр; Эх, ÿсрĕмĕр, Çампа хаяр пултăмăр. |

**5.** Пахчи-пахчи, мăйăр пахчи,

 Мăйăр çисе ÿсрĕмĕр;

 Эх, ÿсрĕмĕр,

 Çампа сарă пултăмăр.

**4-мĕш вулакан:**

**«Хам чăваш пулнишĕн мухтанатăп»** **сăвă, (автор.** *–* **А.Воробьев). (10-мĕш слайд.)**

Çĕр-шывра ăçта кăна çитместĕп,

Пур çĕрте те маншăн пархатар.

Хам чăваш пулнишĕн именместĕп,

Никамран та эпĕ катăк мар.

Темĕн вырăнне хама хумасăр,

Çынпа тан пулнишĕн савăнса,

Эп çÿретĕп ирĕклĕ те харсăр.

Çавăнпа пырать ман çул ăнса.

Хам чыса эп куç пекех сыхлатăп.

Юнăмра мăнкăмăллăх пур ман.

Хам чăваш пулнишĕн мухтанатăп.

Эс те, тусăм, ху камне ан ман.

 **«Сăрнайпа палнай» кĕвве фортепьянăпа калани. (11-мĕш слайд.)**

***Кĕвви Ф. Павловăн.***

***1-мĕш ертсе пыракан:***

*Хитре чĕкеç пек сăмахсем*

*Çуралнă тĕрлĕ сăрăран.*

*Чĕлхеçĕм вăйĕ пур манра,*

*Юрлатăп эп ăшра, чунра.*

**«Аслă шыва каçма хутăм» юрă.**

***Кĕвви Т.Ю.Гладковăн.***

***Сăвви халăхăн.***

**Вĕренекенсен ушкăнĕ юрлать. (12-мĕш слайд.)**

**1.**Аслă шыва каçма хутăм,

 Сар чечеке татасшăн.

 Аслă шыва каçма хутăм, тăванăм,

 Сар чечеке татасшăн.

**2.** Вăрăм шыва эп кĕскетрĕм,

 Тăвансене курасшăн.

 Вăрăм çула эп кĕскетрĕм, тăванăм,

 Сире питĕ курасшăн.

**Туслăх ташши «Тăпăртăк».**

***Сăввипе кĕвви Н.Карлинăн.***

**Вĕренекенсен ушкăнĕ ташлать. (13-мĕш слайд.)**

**1.** Атьăр пурте пухăнар-ха

 Ешĕл улăх варрине.

 Пурте, пурте тытăнар-ха

 Пирĕн туслăх юррине.

 **Хушса юрламалли:**

 Унталла, çаврăнар,

 Кунталла çаврёнар,

 Ăшшăн пăхса йăл кулар та

 Пĕрне-пĕри ал парар.

 Пĕрре, иккĕ – тăпăртăк,

 Туслăх ташши «Тăпăртăк»,

 Ташламашкăн кăмăл пур тăк

 Тапăр пурте тăпăртăк!

**2.** Савăнса выля та кул-ха

 Чун-чĕре çĕкленнипе.

 Лешкассем те килнĕ, кур-ха,

 Тукассем те пирĕнпе.

 **Хушса юрламалли:**

 Тăрăшса ĕçленĕ хыççăн

 Ташă-юрă вăй парать.

 Янăрать хут купăс уççăн,

 Савăнмашкăн йыхăрать.

**«Митюк тухрĕ урама» юрă.**

***Кĕвви В.Воробьевăн.***

***Сăвви В.Бараевăн.***

**Вĕренекенсен ушкăнĕ юрлать. (14-мĕш слайд.)**

|  |  |
| --- | --- |
|  **1.**Митюк тухрĕ урама, Хăй шăхличĕ шăхăртать. Тюру, тюру, ти-ти-ти! Хăй шăхличĕ шăхăртать. **2.** Митюк пăхать çÿлелле: Ай, мĕскер унта кĕрлет? Тюру, тюру, ти-ти-ти! Ай, мĕскер унта кĕрлет? |  **3.** Акă курчĕ, тĕлĕнет: Унта самолет вĕçет. Тюру, тюру, ти-ти-ти! Унта самолет вĕçет. **4.** Сасси сывлăша çурать,Шалта летчикĕ ларать.Тюру, тюру, ти-ти-ти! Шалта летчикĕ ларать. |

**5.** Хăвăртрах ÿсес килет,

 Летчик пек вĕçес килет!

 Тюру, тюру, ти-ти-ти!

 Шалта летчикĕ ларать.

***2-мĕш ертсе пыраканĕ***

*Ман çĕр-шыв - чăн юмах çĕрĕ-шывĕ,*

*Иксĕлми вăй-хăватлăн сывлать.*

*Вăл ÿстернĕ çунатлă хĕр-ывăл,*

*Çăлтăрсем патнелле çул хывать.*

**5-мĕш вулакан:**

**«Хаклă çĕрĕм-шывăм» сăвă, (автор.** *–* **Юхма Мишши). (15-мĕш слайд.)**

Савнă çĕрĕм-шывăм, мĕн тери аван

Эс çумра пулсассăн манпала ялан.

Пĕр санпа савнатăп, сансăр тунсăхлатăп,

Санпа çеç пуласчĕ ĕмĕр-ĕмĕр манн.

Чун-чĕре ăшши эс, тăванах кĕтес,

Маншăн çут пуласлăх – тăванах кĕтес.

Сансăр тунсăхлатăп, сан патна васкатăп,

Сар хĕвел эс маншăн, тăванах кĕтес.

Хаклă çĕрĕм-шывăм, питĕ савăнса

Сан çинчен юрлатăп юрă мухтаса.

Сан патна васкатăп, сансăр тунсăхлатăп,

Ĕмĕр-ĕмĕр пурăн эс телей курса.

***1-мĕш ертсе пыракан:***

*Çапла сывлăх пур чухне,*

*Ик ура утнă чухне,*

*Чĕрем хушать юрлама,*

*Чунăм чĕнет ташлама.*

**«Тух-ха: Ванюк» юрă.**

***Кĕвви Г.Лисковăн.***

***Сăвви Н.Ваççанкан.***

**Вĕренекенсен ушкăнĕ юрлать. (16-мĕш слайд.)**

**1.** Тух-ха, Ванюк, пирĕн ума.

 Эсĕ ташша пит ăста.

 Кăвва, кăвва, кăвва, кăвва,

 Кăвва, кăвва, тут, тут!

**2.** Ташласа пар, савăнтар,

 Эпир алёă çупăпăр!

 Кăвва, кăвва, кăвва, кăвва,

 Кăвва, кăвва, тут, тут!

**3. Ĕ**нтĕ Ванюк хыççăн эпир

 Пурте ташша ярăпăр!

 Кăвва, кăвва, кăвва, кăвва,

 Кăвва, кăвва, тут, тут!

**4.** Пĕр вăхăта ташлăпăр та

 Кайран ĕçе тытăнăпар!

 Кăвва, кăвва, кăвва, кăвва,

 Кăвва, кăвва, тут, тут!

**6-мĕш вулакан:**

**«Ытарайми сăмахсем» сăвă, (автор.** *–* **С.Михайлов).**

Атте тесен атте умра,

Анне тесен - анне.

Чун çĕкленет, чун савăнать

Вĕсем пĕрле чухне.

Атте, анне = ытарайми

Чăваш сăмахĕсем. **(17-мĕш слайд.)**

Хĕвел тесен хĕвел умра,

Телей тесен – телей.

Чун çĕкленет, чун савăнать

Кун-çул юррипеле.

Хĕвел, телей- ытарайми

Чăваш сăмахĕсем? **(18-мĕш слайд.)**

Çĕр-шыв тесен çĕршыв умра,

Тĕнче тесен- тĕнче.

Чун çĕкленет, чун савăнать

Çак ирĕк çĕр çинче.

«Çĕр-шыв», «тĕнче»- ытарайми

Чăваш сăмахĕсем.  **(19-мĕш слайд.)**

***2-мĕш ертсе пыракан:***

*Карăнса çитсе тĕрленчĕ ерипен*

*Çичĕ тĕслĕ асамат кĕперĕ.*

*Ал шăлли çинче çĕкленнĕ çăкăр пек*

*Курăнать ав халь сап-сар хĕвелĕ.*

**«Асамат кĕперĕ» юрă.**

***Кĕвви С.Никитинăн.***

***Сăвви В.Давыдов-Анатрин.***

**Вĕренекенсен ушкăнĕ юрлать. (20-мĕш слайд.)**

**1.** Асамат кĕперĕ

 Çÿлте тÿпере.

 Çут хĕвел тĕрлерĕ,

 Тĕнче сеçкере.

 **Хушса юрламалли:**

 Асамат кĕперĕ

 Сар хĕр пек хитре-çке,

 Юлчĕ ун чиперĕ

 Пирĕн сăн питре.

**2.** Асамат кĕперĕ

 Ыталать çĕре

 Пуç тайса пиллерĕ.

 Тĕррине пире.

 **Хушса юрламалли:**

 **«Вăйă юрри».**

 ***Кĕвви А.Лебедевăн.***

 ***Сăвви Г.Ĕçхĕлĕн.***

**Вĕренекенсен ушкăнĕ юрлать. (21-мĕш слайд.)**

|  |  |
| --- | --- |
| **1.** Шăпчăк ятăм ай пахчана Хитре юрă итлеме. Итлеме, итлеме, Хитре юрă итлеме. Итлеме, итлеме, Хитре юрă итлеме.**2.** Вăййа тухрăм ай тахçанах Чун савнипе пуплеме. Пуплеме, пуплеме, Чун савнипе пуплеме. Пуплеме, пуплеме, Чун савнипе пуплеме. | **3.** Хĕвел хĕртсе ай пăхнă чух, Савăнать хирте тăри, Савăнать, савăнать, Савăнать хирте тăри. Чун савнипе пĕрле чух Шăранать хитре юрри.**4.** Пĕрле харăс ай юрлама Вун ик шăпчăк пухăнать. Юрлама, юрлама Вун ик шăпчăк пухăнать. Сар хĕр тухсан юрлама Маттур каччă тупăнать. |

***1-мĕш ертсе пыракан:***

*Мирлĕ пурнăçа савса*

*Юрăсем юрлатпăр.*

*Алла-аллăн тытăнса*

*Ташăсем ташлатпăр.*

**Чăваш халăх ташши.**

***Кĕвви Ф.Лукинăн.***

***Сăвви халăхăн.***

**Вĕренекенсен ушкăнĕ ташлать. (22-мĕш слайд.)**

**1.**Юрлăр, юрлăр темесен те

Юрлăр, юрлăр темесен *–*

 Юрлаканĕ пулас çук та,

 Юрлаканĕ пулас çук.

**2.** Ташлăр, ташлăр темесен те

 Ташлăр, ташлăр темесен *–*

 Ташлаканĕ пулас çук та,

 Ташлаканĕ пулас çук.

**3.**Ма юрлас мар, ташлас мар та

 Ма юрлас мар, ташлас маар.

 Савăнăçлă ÿснĕ чух та

 Савăнăçлă ÿснĕ чух.

***2-мĕш ертсе пыракан:***

*Эп чăваш ачи, саватăп*

*Чĕвĕл-чĕвĕл чĕлхене.*

*Юрататăп юрра-сăвва та,*

*Купăса та кĕслене.*

**Чăваш халăх юрри «Тăванпа тăван пек пулмалла».**

***Вĕрентÿçĕсен ушканĕ юрлать.***

**1.** Чечекпе чечек пек пулмалла,

Çеçке çумне сеçке хушмалла.

 Турат çумне турат каларса

 Тавралăха илем кÿмелле. **(23-мĕш слайд.)**

**2.** Мăшăрпа мăшăр пек пулмалла,

 Куçран куçа пăхса лармалла.

 Пĕрне-пĕри чунтан юратса

 Ĕмĕр-ĕмĕр пĕрле пулмалла. **(24-мĕш слайд.)**

**3.** Тăванпа тăван пек пулмалла,

 Кĕрекере пĕрле лармалла.

 Кĕрекере пĕрле лариччен

 Хура çĕре тарпа çумалла. **(25-мĕш слайд.)**

**4.**Чечекпе чечек пек пулмалла,

 Мăшăрпа мăшăр пек пулмалла.

 Тăванпа тăван пек пулмалла,

 Кĕрекере пĕрле лармалла.

 Кĕрекере пĕрле лариччен

 Хура çĕре тарпа çумалла.

***1-мĕш ертсе пыракан****:*

*Капăр, тÿрĕ урамсем пит илемлĕ,*

*Çÿллĕ, пысăк çурчĕсем илĕртÿллĕ.*

*Ай кунран-кун ÿсетĕн Шупашкарăм.*

*Ытарма çук ай хитре Шупашкарăм.*

**«Ма хитре-ши Шупашкар урамĕ» юрă.**

***Кĕвви А.Сергеевăн.***

***Сăвви В.Урташăн.***

**Вĕрентÿçĕсен ушкăнĕ юрлать. (26-мĕш слайд.)**

|  |  |
| --- | --- |
|  **1.** Ма хитре-ши Шупашкар урамĕ Çăлтăрсем каçхи вăййа тухсан? Ма хитре-ши Шупашкар урамĕ Сар хĕрсем юрла-юрла утсан? |  **2.**Ма хитре-ши Шупашкар урамĕ Анлă Атăл пăрĕ тапрансан? Ма хитре-ши Шупашкар урамĕ  Тантăшсем çыран хĕрне тухсан? |

**3.**Ма хитре-ши Шупашкар урамĕ

 Уçăлмашкăн савнипе тухсан?

 Ма хитре-ши Шупашкар урамĕ

 Пĕр-пĕрне чĕремĕр юратсан?

***2-мĕш ертсе пыракан****:*

*Эп куратăп чечексем,*

*Уçланкăра лĕпĕшсем.*

*Эп куратăп юхан шыв…*

*Пит илемлĕ-çке çĕр-шыв.*

**«Алла тытрăм балалайка» кĕвве фортепьянăпа калани. (27-мĕш слайд.)**

***Кĕввине А.Белый йĕркеленĕ.***

**1.**Алла тытрăм балалайка *–*

 Утрăм урам тăршшĕпе,

 Урам тăршшĕ вăрăм пулчĕ

 Çунса тăракан чĕремшĕн.

**2.** Акăш тытассăм килет,

Тĕкне татассăм килет.

 Ял илемĕ, тус тупрăмăр –

 Киле каяссăм килет.

**3.** Алла тытрăм балалайка –

 Утрăм урам тăршшĕпе.

 Вăрăм урам кĕске пулчĕ

 Çумра савни пуррипе.

**Ч ăваш халăх юрри «Çĕмĕрт çески çурăлсан». (28-мĕш слайд.)**

***Ф.Павлов пухса йĕркеленĕ.***

***Вĕренекенсен ушкăнĕ юрлать.***

**1.** Çĕмĕрт çеçки çурăлать те,

 Çĕмĕрт çеçки çурăлать.

 Вăрман витĕр курăнать.

 Вăрман витĕр курăнать.

**2.** Шурă кĕпе тăхăнсан та,

 Шурă кĕпе тăхăнсан

 Вăйă витĕр курăнать,

 Вăйă витĕр курăнать.

**3.** Вылямастăр, кулмастăр та

 Вылямастăр, кулмастăр.

 Вăйă иртмест тетĕр-им?

 Вăйă иртмест тетĕр-им?

**4.** Эпир вăййа тухсассăн та

 Эпир вăййа тухсассăн,

 Юрлани те килĕшет,

 Юрлани те килĕшет.

**7-мĕш вулакан:**

**«Эпир çуралнă вырăнсем» сăвă, (авторĕ** *–* **Н.Сандров). (29-мĕш слайд.)**

|  |  |
| --- | --- |
|  Эпир çуралнă вырăнсем  Ытарма çук хитре. Уя тухсассăн тарисем Юрлаççĕ тÿпере. Хум хыççăн хум кил кустарать Колхозăн уйĕнче. Хум явăнсах каçса каять Пуç урлă, пит инçе. Шăнкăртатса выртать çырма, Хăлаçланать арман. Хăй сулхăнне ларса канма Чĕнет лаштра юман. |  Тăван кассем, тăван хирсем… Епле вĕсем хитре! Асаттесем те аттесем Юратнă çак çĕре. Ача пек пăхнă çак çĕре Вĕсен ĕçчен алли. Тăван çĕр тĕнчере пĕрре. Тăван çĕр чи хакли! Тăван çĕре упра, юрат, Тăван çĕре чысла. Вара сан пурăнма юрать: Ĕçле, ташла, юрла! |

***1-мĕш ертсе пыракан:***

*Хĕвел хĕртет тÿперен*

*Йăл-йăл çиçсе кунсерен.*

*Пурте туслă пулăр тет.*

*Юрла-юрла пурнăр тет.*

**Чăваш халăх юррисем пуппури. (30-мĕш слайд.)**

***Вĕрентÿçĕсен ушкăнĕ юрлать.***

**1.** Шăнкăр-шăнкăр шыв юхать те,

 Шăнкăр-шăнкăр шыв юхать,

 Шыв юхать те,

 Шыв юхать те, чул юлать.

**2.** Шухăшлăр-ха, тăвансем те,

 Шухашлăр-ха, тăвансем:

 Ĕмĕр иртет,

 Ĕмĕр иртет *–* кун юлать.

**3.**Ан кай, кăвакал, шыв хĕрне,

 Ан кай, кăвакал, шыв хĕрне:

 Пĕрре уру йĕпенет,

 Тепре чĕппÿ çухалать.

**4.** Ан тух, тăван, ăсатма,

 Ан тух, тăван, ăсатма,

 Пĕрре чуну хурланать,

 Тепре куçу шывланать.

**5.** Тапăртатса тăрать тур лаши,

 Тапăртатса тăрать тур лаши.

 Ай-яй-яй, тур лаши.

 Малтан мала каясшăн, ай-ай-яй, каясшăн.

**6.**Тапăртатса тăраççĕ тăвансем,

 Тапăртатса тăраççĕ тăвансем,

Ай-яй-яй, тăвансем.

 Ĕмĕр пĕрле пурнасшăн, ай-ай-яй, пурнасшăн.

***2-мĕш ертсе пыракан:***

*Çĕрĕм-шывăм, савăн,*

*Ку пуянлăх сан.*

*Эс пуян пулсассăн*

*Халăх та пуян.*

***1-мĕш ертсе пыракан: (31-мĕш слайд.)***

*Сывă пулăр! Сывă пулăр!*

*Сывлăхлă, телейлĕ пулăр!*

**Çакăнпа эпир уява вĕçлетпĕр. Тепре тĕл пуличчен!**

**(Чăваш юррисем янăраççĕ.)**